               EIROPAS KOMISIJA
            Briselē, 7.2.2022
            COM(2022) 35 final
            2022/0023(BUD)

            Priekšlikums
            EIROPAS PARLAMENTA UN PADOMES LĒMUMS
            par Eiropas Globalizācijas pielāgošanās fonda darbu zaudējušiem darba ņēmējiem izmantošanu saistībā ar Francijas iesniegto pieteikumu EGF/2021/007 FR/ Selecta

               PASKAIDROJUMA RAKSTS

               PRIEKŠLIKUMA KONTEKSTS

               1.Noteikumi, kas piemērojami finansiāliem ieguldījumiem no Eiropas Globalizācijas pielāgošanās fonda darbu zaudējušiem darba ņēmējiem (EGF), ir izklāstīti Eiropas Parlamenta un Padomes 2021. gada 28. aprīļa Regulā (ES) 2021/691 par Eiropas Globalizācijas pielāgošanās fondu darbu zaudējušiem darba ņēmējiem (EGF) un ar ko atceļ Regulu (ES) Nr. 1309/2013
                  1
                (turpmāk tekstā “EGF regula”).

               2.Francija 2021. gada 12. oktobrī iesniedza pieteikumu EGF/2021/007 FR/Selecta finansiālā ieguldījuma saņemšanai no EGF pēc darbvietu zaudēšanas uzņēmumā Selecta Francijā.

               3.Komisija pēc tā izvērtēšanas saskaņā ar visiem piemērojamajiem EGF regulas noteikumiem secināja, ka nosacījumi EGF finansiālā ieguldījuma piešķiršanai ir izpildīti.

               PIETEIKUMA KOPSAVILKUMS

                        EGF pieteikums

                        EGF/2021/007 FR/Selecta

                        Dalībvalsts

                        Francija

                        Attiecīgais(-ie) reģions(-i) (NUTS
                           2
                         2. līmenis)

                        Tas attiecas uz visiem Francijas NUTS 2. līmeņa reģioniem kontinentālajā Francijā, izņemot Limuzēnu (FRI2).

                        Pieteikuma iesniegšanas datums

                        2021. gada 12. oktobris

                        Pieteikuma saņemšanas apliecinājuma datums

                        2021. gada 26. oktobris

                        Papildu informācijas pieprasījuma datums

                        2021. gada 26. oktobris

                        Papildu informācijas iesniegšanas termiņš

                        2021. gada 18. novembris

                        Izvērtējuma pabeigšanas termiņš

                        2022. gada 7. februāris

                        Intervences kritērijs

                        EGF regulas 4. panta 2. punkta a) apakšpunkts

                        Galvenais uzņēmums

                        Selecta

                        Attiecīgo uzņēmumu skaits

                        1

                        Saimnieciskās darbības nozare(-s)

                        (NACE 2. redakcijas nodaļa)
                           3

                        46. nodaļa (“Vairumtirdzniecība, izņemot automobiļus un motociklus”)

                        Atsauces periods (četri mēneši):

                        2021. gada 1. jūnijs – 2021. gada 1. oktobris

                        Zaudēto darbvietu skaits atsauces periodā (a)

                        294

                        Zaudēto darbvietu skaits pirms vai pēc atsauces perioda (b)

                        179

                        Zaudēto darbvietu kopskaits (a + b)

                        473

                        Atbalsttiesīgo saņēmēju kopskaits

                        473

                        Paredzēto atbalsta saņēmēju kopskaits

                        473

                        Individualizēto pakalpojumu budžets (EUR)

                        4 766 930

                        EGF īstenošanas budžets
                           4
                         (EUR)

                        26 360

                        Kopējais budžets (EUR)

                        4 793 290

                        EGF ieguldījums (85 %) (EUR)

                        4 074 296

               PIETEIKUMA IZVĒRTĒŠANA

               Procedūra

               4.Pieteikumu EGF/2021/007 FR/Selecta Francija iesniedza 12 nedēļās no dienas, kad bija izpildīti EGF regulas 4. pantā noteiktie intervences kritēriji, proti, 2021. gada 12. oktobrī. Komisija 2021. gada 26. oktobrī apstiprināja minētā pieteikuma saņemšanu un pieprasīja no Francijas papildu informāciju. Šī papildu informācija tika iesniegta 15 darbdienu laikā no pieprasījuma dienas. Termiņš, kurā Komisijai būtu jāizvērtē pieteikuma atbilstība finansiālā ieguldījuma piešķiršanas nosacījumiem, proti, 50 darbdienas no pilnīga pieteikuma saņemšanas dienas, beidzas 2022. gada 7. februārī.

               Pieteikuma atbilstība

               Attiecīgie uzņēmumi un atbalsta saņēmēji

               5.Pieteikums attiecas uz 473 darbu zaudējušiem darba ņēmējiem, kuru darbība ir beigusies Selecta. Šis uzņēmums darbojas saimnieciskās darbības nozarē, kas klasificēta NACE 2. redakcijas 46. nodaļā (“Vairumtirdzniecība, izņemot automobiļus un motociklus”). Atlaišanas gadījumi notikuši visā kontinentālajā Francijā
                  5
               .

               Intervences kritēriji

               6.Francija minēto pieteikumu iesniedza saskaņā ar intervences kritērijiem, kas uzskaitīti EGF regulas 4. panta 2. punkta a) apakšpunktā, kurā noteikts, ka ir jābūt izpildītam nosacījumam, ka četru mēnešu atsauces periodā darbība ir beigusies vismaz 200 darbu zaudējušiem darba ņēmējiem kādā dalībvalsts uzņēmumā, ieskaitot darbu zaudējušus darba ņēmējus attiecīgajos piegādes uzņēmumos un pakārtotās ražošanas uzņēmumos un/vai pašnodarbinātas personas, kuru darbība ir beigusies.

               7.Minētais četru mēnešu atsauces periods saistībā ar šo pieteikumu ir no 2021. gada 1. jūnija līdz 2021. gada 1. oktobrim, kura laikā uzņēmums Selecta atlaida 294 darbiniekus.

               Darbu zaudējušo darba ņēmēju skaita un darbības beigšanās aprēķināšana

               8.Atsauces periodā darbu zaudējušo darbinieku darbības izbeigšana tika aprēķināta no datuma, kad darba devējs individuāli paziņo darba ņēmējam par atlaišanu vai darba līguma izbeigšanu.

               Atbalsttiesīgie saņēmēji

               9.Papildus jau minētajiem darba ņēmējiem atbalsttiesīgi ir arī 179 darbu zaudējuši darba ņēmēji, kuru darbība beidzās pirms vai pēc četru mēnešu atsauces perioda. Visi šie darba ņēmēji savu darbību beidza sešu mēnešu laikā pirms atsauces perioda sākuma 2021. gada 1. jūnijā un/vai starp atsauces perioda beigām un dienu pirms šā priekšlikuma pieņemšanas. Var noteikt skaidru cēloņsakarību ar notikumu, kas izraisīja darbu zaudējušo darba ņēmēju darbības beigšanos atsauces periodā.

               10.Tāpēc atbalsttiesīgo saņēmēju kopskaits ir 473.

               To notikumu apraksts, kuri izraisīja darbvietu zaudēšanu un darbības beigšanos

               11.Covid-19 pandēmijas ekonomiskās un finansiālās sekas ir smagi skārušas tirdzniecību, ko veic, izmantojot tirdzniecības automātus. Saskaņā ar EVA (Eiropas Tirdzniecības un kafijas automātu asociācija
                  6
               ) datiem 2020. gadā pārdošanas apjomu un apgrozījuma kritums bija daudz lielāks nekā ekonomikas un finanšu krīzes laikā
                  7
               . 2020. gada aprīlī 58 % tirdzniecības automātu operatoru Eiropā ziņoja, ka to apgrozījums salīdzinājumā ar iepriekšējo gadu ir samazinājies par 61 %–99 %. Septembrī 48 % operatoru ziņoja, ka to apgrozījums salīdzinājumā ar iepriekšējo gadu ir samazinājies par 21 %–40 %
                  8
               .

               12.Francijā ir aptuveni 600 000 tirdzniecības automātu, no kuriem 70 % izvietoti uzņēmumos un 30 % — sabiedriskās vietās. Saskaņā ar Francijas Automatizētās tirdzniecības un pakalpojumu organizācijas (NAVSA
                  9
               ) sniegto informāciju, lai gan pandēmijas laikā bija atļauts turpināt tirdzniecības automātu ekspluatāciju, nozare nonāca situācijā, kad darbība nenotika vai bija ierobežota. Bezdarbību izraisīja vai nu to vietu slēgšana, kurās atradās automāti (uzņēmumi un sabiedriskās vietas, piemēram, lidostas, dzelzceļa stacijas u. c.), vai arī piekļuves trūkums tirdzniecības automātiem vietās, kas bija atvērtas. Piekļuve tirdzniecības automātiem tika ierobežota, lai izvairītos no cilvēku pulcēšanās automātu tuvumā, nevis ar automātu darbību saistītu veselības apdraudējumu dēļ.

               13.Pēc pārvietošanās ierobežojumu mīkstināšanas piekļuve automātiem / to atrašanās vietām tika atvieglota. Tomēr sanitārie pasākumi joprojām noveda pie tirdzniecības, ko veic, izmantojot tirdzniecības automātus, pārtraukšanas vai ierobežošanas (piemēram, aizliegums pārdot preces, kas nav pirmās nepieciešamības preces, ieteikums nedzert un neēst sabiedriskā transporta tīklā utt.
                  10
               ). Turklāt strauju patēriņa samazināšanos darbavietās izraisīja masveida attālinātais darbs. Lielākā daļa (90 %) Eiropas tirdzniecības automātu operatoru ziņoja, ka tos ietekmējusi cilvēku strādāšana no mājām, jo vairāk nekā 80 % tirdzniecības automātu darbības notiek darbavietās
                  11
               . Francijā tirdzniecības automātu uzņēmumi Ildefransas reģionā attālinātā darba dēļ zaudēja 70 % apgrozījuma (2020. gada septembrī salīdzinājumā ar iepriekšējo gadu)
                  12
               .

               14.Saskaņā ar NAVSA datiem nozares apgrozījums Francijā 2020. gadā salīdzinājumā ar 2019. gadu samazinājās par 50–90 %, tādējādi apdraudot aptuveni 25 000 darbvietu
                  13
               . Prognozēts, ka 2021. gadā nozares aktivitāte sasniegs 25 % no līmeņa, kāds bija pirms pandēmijas
                  14
               .

               15.Apmeklētāju skaita samazināšanās vietās, kur atrodas Selecta tirdzniecības automāti, pēc pārvietošanās ierobežojumiem izraisīja krasu apgrozījuma kritumu uz vienu automātu. Saskaņā ar Selecta sniegto informāciju, neraugoties uz aktivitātes atjaunošanos 2020. gada vasarā, automātu papildināšanas apjoms, salīdzinot ar 2020. gada februāri, t. i., pēdējo mēnesi pirms pandēmijas, samazinājās par 47 %.

               16.Selecta darbojas attīstītā tirgū. Tajā valda sīva konkurence, un rezultātā produktiem, ko pārdod tirdzniecības automātos, ir zemas pārdošanas cenas, bet maksa par nomātajām platībām, kurās uzstādīti automāti, ir augsta. Tas samazina operatoru peļņu.

               17.Neraugoties uz līgumu pārskatīšanu, kas veikta, mēģinot ierobežot zaudējumus, ko saasināja fiksētās izmaksas un pārdošanas apjoma kritums, Selecta 2020. gadā reģistrēja darbības zaudējumus 60 miljonu EUR apmērā. Apgrozījums 2021. gada pirmajā pusgadā salīdzinājumā ar 2020. gadu palielinājās par 0,4 %. Tomēr apgrozījums ir aptuveni uz pusi (– 48,3 %) mazāks nekā 2019. gadā
                  15
               .

               18.Saskaroties ar šīm ekonomiskajām grūtībām, uzņēmums izstrādāja plānu, kas paredzēja darbības reorganizāciju un 473 darbinieku atlaišanu.

               Paredzamā darbvietu zaudēšanas ietekme uz ekonomiku un nodarbinātību vietējā, reģionālajā un valsts līmenī

               19.Darbinieku atlaišana uzņēmumā Selecta visvairāk skāra Ildefransas reģionu (32 %) un Lilles pilsētu (13 %).

               20.Francijas iestādes skaidro, ka darba tirgus situācijas pasliktināšanās Ildefransas reģionā tāpat kā pārējā Francijā bija sekas veselības krīzei un jo īpaši pirmajam pārvietošanās ierobežojumu periodam (no 17. marta līdz 10. maijam), kura laikā saimnieciskā darbība gandrīz apstājās. Bezdarbnieku skaits Ildefransas reģionā palielinājās par 8,6 % (2020. gada 4. ceturksnī salīdzinājumā ar iepriekšējo gadu), reģistrēto darba meklētāju skaits
                  16
                pārsniedza vienu miljonu
                  17
               , un bezdarba līmenis bija 8,3 %.  Bezdarba līmenis 2021. gada oktobrī bija 7,6 %, un darba meklētāju skaits salīdzinājumā ar 2020. gada 4. ceturksni nedaudz samazinājās, tomēr joprojām pārsniedza vienu miljonu
                  18
                darba meklētāju
                  19
               .

               21.2021. gada 3. ceturksnī salīdzinājumā ar iepriekšējo gadu darba meklētāju skaits Ildefransas reģionā samazinājās par 1,8 % vīriešu vidū un par 2,3 % sieviešu vidū. Vecuma grupā līdz 25 gadiem darba meklētāju skaits samazinājās par 5,7 %, vecuma grupā no 25 līdz 49 gadiem — par 3,2 %, savukārt vecuma grupā virs 50 gadiem tas palielinājās par 2,1 %
                  20
               .

               22.Lille ieņem 195. vietu no 321 Francijas nodarbinātības zonas
                  21
               . Reģistrētā bezdarba līmenis 2021. gada 1. ceturksnī Augšfrancijas reģionā, kurā atrodas Lille, bija 9,4 %
                  22
               . No reģistrētajiem bezdarbniekiem 2021. gada oktobrī 52 % bija vīrieši un 48 % — sievietes. Dalījumā pa vecuma grupām bezdarbnieki vecumā līdz 30 gadiem veidoja 32 %, bezdarbnieki vecumā virs 54 gadiem veidoja 12 %, bet vecuma grupa no 30 līdz 54 gadiem — 56 %.

               23.Francijas Darba tirgus administrācija norādīja, ka Selecta pārstrukturēšana ietekmēja nodarbinātības līdzsvaru attiecīgajās teritorijās. Attiecīgi tā paziņoja uzņēmumam par tā pienākumiem attiecībā uz nodarbinātības atjaunošanu šajās teritorijās. Uzņēmumam ir jānodrošina tādi pasākumi kā tiešs atbalsts nodarbinātībai, finansējums perspektīviem pētījumiem, finansiāls ieguldījums reģiona atveseļošanas kopfondos u. c.
                  23
               , kas paredzēti, lai veicinātu jaunu saimniecisko darbību un radītu jaunas darbvietas, lai kompensētu zaudētās.

               ES kvalitātes sistēmas pārmaiņu un pārstrukturēšanas prognozēšanai piemērošana

               24.Francija ir aprakstījusi, kā tika ņemti vērā ieteikumi, kas izklāstīti ES kvalitātes sistēmā pārmaiņu un pārstrukturēšanas prognozēšanai. Saskaņā ar Francijas Darba kodeksu uzņēmumam in bonis (t. i., nav uzsākta tā likvidācija), kas nodarbina 1000 vai vairāk darbinieku, ir pienākums četrus mēnešus pilnā apmērā segt izmaksas saistībā ar aktīviem darba tirgus pasākumiem darbiniekiem, kas tiek atlaisti organizācijas pārstrukturēšanas rezultātā. Uzņēmums var brīvprātīgi pagarināt obligāto četru mēnešu periodu. Valsts iestāžu iejaukšanās ir paredzēta tikai tad, kad ir pabeigti pasākumi, ko īsteno uzņēmums, kurš atlaidis darba ņēmējus.

               25.Francijas iestādes norādīja, ka darbinieku un arodbiedrību pārstāvji ir cieši iesaistīti organizatorisko plānu īstenošanā, lai pielāgotos pārmaiņām. Tās arī uzsvēra, ka uzņēmums Selecta ir ieviesis ļoti aktīvu apmācības politiku, kas pārsniedz tā juridiskās saistības. Lai uzlabotu darbinieku nodarbināmību un mobilitāti, 2021. gadā apmācības budžets uz vienu darbinieku bija par 30 % lielāks nekā 2019. gadā.

               26.Attiecībā uz darbībām, kas jau veiktas, lai palīdzētu atlaistajiem darbiniekiem, Francija norādīja, ka uzreiz pēc darbinieku atlaišanas sākās aktīvo darba tirgus papildpasākumu īstenošana, kas ir daļa no Selecta juridiskā pienākuma.

               Papildināmība ar darbībām, ko finansē no valsts vai Savienības līdzekļiem

               27.Francija ir apstiprinājusi, ka turpmāk aprakstītie pasākumi, kas saņem EGF finansiālu ieguldījumu, nesaņems finansiālus ieguldījumus no citiem Savienības finanšu instrumentiem.

               Procedūras, ko ievēro, apspriežoties ar paredzētajiem atbalsta saņēmējiem vai viņu pārstāvjiem, vai sociālajiem partneriem, kā arī vietējām un reģionālajām iestādēm

               28.Francija norādīja, ka saskaņotais individualizēto pakalpojumu kopums tika izstrādāts, apspriežoties ar darbiniekiem un arodbiedrības pārstāvjiem. Vairākās tikšanās reizēs starp Selecta un CGT, FO, CFDT un CFE-CGC
                  24
                sarunu puses izstrādāja pasākumu kopumu, lai palīdzētu attiecīgajiem darba ņēmējiem. Šīs iekšējo sarunu kārtas sākās 2020. gada 14. oktobrī un beidzās 2021. gada 12. februārī.

               Paredzētie atbalsta saņēmēji un ierosinātie pasākumi

               Paredzētie atbalsta saņēmēji

               29.Paredzams, ka pasākumos piedalīsies visi 473 darbu zaudējušie darba ņēmēji. Šos darba ņēmējus pēc dzimuma, vecuma grupas un izglītības līmeņa var iedalīt šādi:

                        Kategorija

                        Paredzamais atbalsta
                           saņēmēju skaits

                        Dzimums:

                        vīrieši:

                        367

                        (77,6 %)

                        sievietes:

                        106

                        (22,4 %)

                        nebināras personas:

                        0

                        (0,0 %)

                        Vecuma grupa:

                        jaunāki par 30 gadiem:

                        36

                        (7,6 %)

                        30–54 gadus veci:

                        348

                        (73,6 %)

                        vecāki par 54 gadiem:

                        89

                        (18,8 %)

                        Izglītības līmenis:

                        pamatizglītības otrais posms vai zemāka izglītība
                           25

                        141

                        (29,8 %)

                        vidējā izglītība
                           26
                         vai pēcvidusskolas izglītība
                           27

                        189

                        (40,0 %)

                        augstākā izglītība
                           28

                        143

                        (30,2 %)

               Ierosinātie pasākumi

               30.Pasākumi, kuriem Francijas iestādes vēlas saņemt EGF līdzfinansējumu, ir saistīti ar pārkvalifikācijas atvaļinājuma (“congé de reclassement”)
                  29
                ilguma pagarināšanu, pārsniedzot uzņēmuma juridisko pienākumu. Šis pasākums ir paredzēts atlaistajiem darba ņēmējiem un darba ņēmējiem, kuriem brīvprātīgas aiziešanas brīdī vēl nebija precīzu plānu par pārkvalificēšanos un kuri vēlējās izmantot pārkvalifikācijas pasākumus, konsultācijas, karjeras attīstības atbalstu vai palīdzību uzņēmuma izveidē vai pārņemšanā utt.

               31.Atlaistajiem darba ņēmējiem sniedzamie individualizētie pakalpojumi ietver šādus pasākumus.

               –Konsultāciju pakalpojumi un karjeras attīstības atbalsts. Darba ņēmējiem sniegs atbalstu un konsultācijas saistībā ar viņu iecerēm pārkvalificēties vai kļūt par pašnodarbinātajiem. Dalībnieki saņems atbalstu un konsultācijas par pāreju no vienas darbavietas uz citu, atbalstu darba meklēšanā, koučingu, informāciju par pieejamām apmācībām un uzņēmējdarbības veicināšanu. Šā pasākuma ietvaros darba ņēmējiem tiks sniegtas nodarbinātības atjaunošanas iespējas, ko nodrošinās speciālistu veiktā aktīvā darba meklēšana.

               –Psiholoģiskā atbalsta speciālisti. Psiholoģisko atbalstu klātienē un tiešsaistē sniegs eksperti, kas specializējušies psihosociālā riska novēršanā reorganizācijas kontekstā.

               –Apmācība. Darba ņēmējiem tiks piedāvātas dažādas mācības, kas būs pielāgotas viņu vajadzībām, kuras noteiks konsultanti, kas sniedz konsultāciju pakalpojumus. Daži iespējamās arodapmācības piemēri: apzaļumošanas speciālists ekoloģiskās dārzkopības jomā, CPA
                  30
               , miesnieks, CPA pavārs, pavāra palīgs, tehniķis rūpnieciskajā apkopē, siltumtehnikas un sanitāro iekārtu uzstādītājs, viedo (savienoto) ēku tehniķis, kravas autotransporta vadītāja apliecības iegūšana, celtniecības tehnikas un celtņa operatora SDC
                  31
                iegūšana, CPA konsjeržs — ēkas uzraugs u. c. Paredzēta arī apmācība uzņēmējdarbības uzsākšanā darba ņēmējiem, kuri vēlas kļūt par pašnodarbinātajiem.

               –Atbalsts uzņēmuma izveidei. Darba ņēmēji, kas atgriežas nodarbinātībā kā pašnodarbinātas personas, saņems līdz 6000 EUR, lai segtu darbības uzsākšanas izmaksas, ieguldījumus pamatlīdzekļos u. c. Atbalsts tiks izmaksāts divos maksājumos (katrs 3000 EUR). Pirmais maksājums tiks veikts, uzrādot uzņēmuma reģistrācijas apliecinājumu
                  32
                vai pašnodarbinātās personas reģistrācijas deklarāciju. Otrais maksājums tiks veikts pēc pierādījumu sniegšanas par to, ka darījumdarbība veikta vismaz 12 mēnešus.

               –Darba meklēšanas pabalsts. Šis ikmēneša pabalsts ir 65 % no darba ņēmēja pēdējās bruto algas. Šo summu aprēķina, pamatojoties uz darba ņēmēja pilna laika dalību aktīvajos darba tirgus pasākumos; ja dalība ir mazāka, EGF līdzfinansēs tikai pabalsta daļu proporcionāli faktiskajai dalībai.

               –Pabalsts ātrai nodarbinātības atsākšanai. Darba ņēmēji, kuri ātri atgriežas darbā, saņems pabalstu 20–30 % apmērā no darba meklēšanas pabalsta
                  33
               , ko viņi saņemtu, ja nebūtu atraduši darbu.

               –Aprūpētā darba uzteikuma stimuls. Šī ikmēneša pabalsta (līdz 6 mēnešiem) mērķis ir kompensēt iespējamo ienākumu zudumu, ja atlaistais darba ņēmējs pieņem jauna darba piedāvājumu (uz nenoteiktu laiku vai uz noteiktu laiku vismaz uz sešiem mēnešiem) ar mazāku algu. Pirmajos trīs mēnešos pabalsts būs 80 % no starpības ar iepriekšējo algu, nepārsniedzot 200 EUR mēnesī, un nākamajos trīs mēnešos 50 % no starpības, nepārsniedzot 100 EUR mēnesī.

               –Atbalsts pārcelšanās un iekārtošanās izmaksu segšanai. Darba ņēmēji, kuri pēc tam, kad ir pieņēmuši darba piedāvājumu 60 km vai lielākā attālumā no mājām vai vairāk nekā 90 minūšu brauciena attālumā, pārceļas tuvāk jaunajai darba vietai (attāluma vai brauciena laika ziņā), var saņemt pabalstu pārcelšanās izdevumu segšanai līdz 2000 EUR apmērā. Paredzēts arī atbalsts iekārtošanās izmaksu segšanai (500 EUR par katru pieaugušo un 200 EUR par katru bērnu mājsaimniecībā).

               32.Šeit aprakstītais ierosinātais saskaņoto individualizēto pakalpojumu kopums ir aktīvi darba tirgus pasākumi atbilstoši EGF regulas 7. pantā noteiktajiem atbalsttiesīgajiem pasākumiem. Ierosinātie pakalpojumi neaizstāj pasīvus sociālās aizsardzības pasākumus.

               33.Francija informēja, ka Selecta saviem darbiniekiem regulāri piedāvā apmācības, kurās uzmanība tiek pievērsta digitālajām prasmēm un prasmēm, kas nepieciešamas resursu ziņā efektīvā ekonomikā. EGF pasākumu kopuma apmācības daļa ietver apmācību par biroja programmatūru un citām programmām, kā arī TOSA
                  34
                sertifikāciju, kas nodrošina digitālās rūpniecības laikmetā un resursu ziņā efektīvā ekonomikā nepieciešamo prasmju izplatīšanu, kā noteikts EGF regulas 7. panta 1. punktā. Ja attiecībā uz konkrētu atbalsta saņēmēju tiktu konstatēts, ka tam vajadzīga kāda īpaša apmācība, varētu piedāvāt attiecīgo apmācību.

               34.Francija ir sniegusi nepieciešamo informāciju par pasākumiem, kas attiecīgajiem uzņēmumiem ir obligāti jāveic saskaņā ar valsts tiesību aktiem vai koplīgumiem. Tā ir apliecinājusi, ka EGF finansiālais ieguldījums neaizstās minētos pasākumus.

               Aplēstais budžets

               35.Aplēstās kopējās izmaksas ir 4 793 290 EUR, kas ietver izdevumus par individualizētiem pakalpojumiem 4 766 930 EUR apmērā un izdevumus par sagatavošanās, pārvaldības, informācijas un reklāmas, kontroles un ziņošanas pasākumiem 26 360 EUR apmērā.

               36.Kopējais finansiālais ieguldījums, kas pieprasīts no EGF, ir 4 074 296 EUR (85 % no kopējām izmaksām).

               37.Valsts priekšfinansējumu un līdzfinansējumu nodrošina Selecta.

                        Pasākumi

                        Aplēstais dalībnieku skaits

                        Aplēstās izmaksas par vienu dalībnieku
                        (EUR)
                           35

                        Aplēstās kopējās izmaksas

                        (EUR)
                           36

                        Individualizēti pakalpojumi (pasākumi saskaņā ar EGF regulas 7. panta 2. punkta a) apakšpunktu)

                        Konsultāciju pakalpojumi un karjeras attīstības atbalsts
                           (accompagnement congé de reclassement - salariés porteurs d'un projet personnel et salariés licenciés)

                        443

                        2174

                        963 200

                        Psiholoģiskā atbalsta speciālisti
                           (cellule de soutien psychologique)

                        473

                        17

                        7800

                        Apmācība
                           (formations)

                        393

                        3622

                        1 423 320

                        Atbalsts uzņēmuma izveidei
                           (accompagnement création d'entreprise)

                        120

                        6000

                        720 000

                        Starpsumma (a):

                        Procentuālā daļa no individualizēto pakalpojumu kopuma:

                        –

                        3 114 320

                        (65,33 %)

                        Pabalsti un stimuli (pasākumi saskaņā ar EGF regulas 7. panta 2. punkta b) apakšpunktu)

                        Darba meklēšanas pabalsts
                           (allocation de congé de reclassement)

                        200

                        8027

                        1 605 300

                        Pabalsts ātrai nodarbinātības atsākšanai
                           (indemnité recrutement rapide)

                        10

                        2275

                        22 750

                        Aprūpētā darba uzteikuma stimuls
                           (allocation différentielle)

                        10

                        900

                        9000

                        Atbalsts pārcelšanās un iekārtošanās izmaksu segšanai
                           (aides à la mobilité: déménagement, frais d'installation)

                        2

                        7780

                        15 560

                        Starpsumma (b):

                        Procentuālā daļa no individualizēto pakalpojumu kopuma:

                        –

                        1 652 610

                        (34,67 %)

                        Pasākumi saskaņā ar EGF regulas 7. panta 5. punktu

                        1. Sagatavošanās pasākumi

                        –

                        9560

                        2. Pārvaldība

                        –

                        16 800

                        3. Informācija un publicitāte

                        –

                        0
                           37

                        4. Kontrole un ziņošana

                        –

                        0

                        Starpsumma (c):

                        Procentuālā daļa no kopējām izmaksām:

                        –

                        26 360

                        (0,55 %)

                        Kopējās izmaksas (a + b + c):

                        –

                        4 793 290

                        EGF ieguldījums (85 % no kopējām izmaksām)

                        –

                        4 074 296

               38.To pasākumu izmaksas, kuri iepriekš minētajā tabulā noteikti kā pasākumi saskaņā ar EGF regulas 7. panta 2. punkta b) apakšpunktu, nepārsniedz 35 % no saskaņotā individualizēto pakalpojumu kopuma kopējām izmaksām. Francija apstiprināja, ka šie pasākumi ir atkarīgi no tā, vai paredzētie atbalsta saņēmēji aktīvi piedalās darba meklēšanas vai apmācības pasākumos.

               39.Francija apstiprināja, ka to ieguldījumu izmaksas, kuri attiecas uz pašnodarbinātību, uzņēmējdarbības sākšanu un darba ņēmēju pārņemšanu, nepārsniegs 22 000 EUR vienam atbalsta saņēmējam.

               Izdevumu atbilstības periods

               40.Francija individualizētos pakalpojumus paredzētajiem atbalsta saņēmējiem sāka sniegt 2021. gada 1. aprīlī. Tāpēc par izdevumiem saistībā ar pasākumiem būs tiesības saņemt EGF finansiālu ieguldījumu par laikposmu, kas sākas 2021. gada 1. aprīlī un beidzas 24 mēnešus pēc finansēšanas lēmuma spēkā stāšanās dienas.

               41.Francijai administratīvie izdevumi saistībā ar EGF īstenošanu sāka rasties 2020. gada 1. oktobrī. Tāpēc par izdevumiem saistībā ar sagatavošanās, pārvaldības, informācijas un publicitātes, kontroles un ziņošanas pasākumiem ir tiesības saņemt EGF finansiālu ieguldījumu par laikposmu, kas sākas 2020. gada 1. oktobrī un beidzas 31 mēnesi pēc finansēšanas lēmuma spēkā stāšanās dienas.

               Pārvaldības un kontroles sistēmas

               42.Pieteikums ietver pārvaldības un kontroles sistēmas aprakstu, kurā norādīti iesaistīto struktūru pienākumi. Francija ir paziņojusi Komisijai, ka finansiālo ieguldījumu pārvaldīs Darba, nodarbinātības, profesionālās apmācības un sociālā dialoga ministrijas Délégation générale à l’emploi et à la formation professionnelle (DGEFP), konkrēti, nodaļa Fonds national de l'emploi (DGEFP - MFNE). DGEFP iekšienē maksājumus veiks finanšu lietu nodaļa Affaires financières (DGEFP - MAFI). Commission interministérielle de coordination des contrôles (CICC) ir Francijas revīzijas iestāde attiecībā uz EGF. Selecta atbildēs par pasākumu īstenošanu. Šajā sakarā Francijas iestādes noslēgs partnerības līgumu ar Selecta.

               Attiecīgās dalībvalsts apņemšanās

               43.Francija ir sniegusi visus nepieciešamos apliecinājumus tam, ka:

               –piekļuvē ierosinātajiem pasākumiem un to īstenošanai tiks piemēroti vienlīdzīgas attieksmes un nediskriminācijas principi,

               –ir ievērotas valstu un ES tiesību aktos paredzētās prasības par kolektīvo atlaišanu,

               –uzņēmums Selecta, kas pēc darbinieku atlaišanas ir turpinājis darbību, ir ievērojis juridiskos pienākumus un ir sniedzis darba ņēmējiem atbilstošu palīdzību,

               –tiks novērsta jebkāda dubulta finansēšana,

               –EGF finansiālais ieguldījums atbildīs procesuālajiem un materiālajiem Savienības noteikumiem par valsts atbalstu.

               IETEKME UZ BUDŽETU

               Budžeta priekšlikums

               44.EGF nepārsniedz maksimālo gada apjomu 186 miljonu EUR apmērā (2018. gada cenās), kā paredzēts 8. pantā Padomes 2020. gada 17. decembra Regulā (ES, Euratom) 2020/2093, ar ko nosaka daudzgadu finanšu shēmu 2021.–2027. gadam
                  38
               .

               45.Pēc pieteikuma izskatīšanas attiecībā uz EGF regulas 13. panta 1. un 2. punktā paredzētajiem nosacījumiem un ņemot vērā paredzēto atbalsta saņēmēju skaitu, ierosinātos pasākumus un aplēstās izmaksas, Komisija ierosina izmantot EGF līdzekļus 4 074 296 EUR apmērā, kas veido 85 % no kopējām ierosināto pasākumu izmaksām, lai sniegtu finansiālu ieguldījumu saistībā ar pieteikumu.

               46.Lēmuma priekšlikumu par EGF izmantošanu kopīgi pieņems Eiropas Parlaments un Padome, kā noteikts 9. punktā 2020. gada 16. decembra Iestāžu nolīgumā starp Eiropas Parlamentu, Eiropas Savienības Padomi un Eiropas Komisiju par budžeta disciplīnu, sadarbību budžeta jautājumos un pareizu finanšu pārvaldību, kā arī par jauniem pašu resursiem, tostarp par ceļvedi jaunu pašu resursu ieviešanai
                  39
               .

               Saistītie tiesību akti

               47.Vienlaikus ar priekšlikumu lēmumam par EGF izmantošanu Komisija Eiropas Parlamentam un Padomei iesniegs priekšlikumu par līdzekļu pārvietošanu uz attiecīgo budžeta pozīciju 4 074 296 EUR apmērā.

               48.Vienlaikus ar priekšlikumu lēmumam par EGF izmantošanu Komisija pieņēma lēmumu par finansiālu ieguldījumu, kas ir finansēšanas lēmums Finanšu regulas 110. panta nozīmē
                  40
               . Minētais lēmums par finansēšanu stāsies spēkā dienā, kad Komisijai tiek paziņots, ka Eiropas Parlaments un Padome ir apstiprinājuši budžeta pārvietojumu.

               2022/0023 (BUD)

               Priekšlikums

               EIROPAS PARLAMENTA UN PADOMES LĒMUMS

               par Eiropas Globalizācijas pielāgošanās fonda darbu zaudējušiem darba ņēmējiem izmantošanu saistībā ar Francijas iesniegto pieteikumu EGF/2021/007 FR/ Selecta

               EIROPAS PARLAMENTS UN EIROPAS SAVIENĪBAS PADOME,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Regulu (ES) 2021/691 (2021. gada 28. aprīlis) par Eiropas Globalizācijas pielāgošanās fondu darbu zaudējušiem darba ņēmējiem (EGF) un ar ko atceļ Regulu (ES) Nr. 1309/2013
                  41
               , un jo īpaši tās 15. panta 1. punktu,

               ņemot vērā 2020. gada 16. decembra Iestāžu nolīgumu starp Eiropas Parlamentu, Eiropas Savienības Padomi un Eiropas Komisiju par budžeta disciplīnu, sadarbību budžeta jautājumos un pareizu finanšu pārvaldību, kā arī par jauniem pašu resursiem, tostarp par ceļvedi jaunu pašu resursu ieviešanai
                  42
               , un jo īpaši tā 9. punktu,

               ņemot vērā Eiropas Komisijas priekšlikumu,

               tā kā:

               (1)Eiropas Globalizācijas pielāgošanās fonda darbu zaudējušiem darba ņēmējiem (EGF) mērķis ir apliecināt solidaritāti un veicināt ilgtspējīgu pienācīgas kvalitātes nodarbinātību Savienībā, sniedzot atbalstu darbu zaudējušiem darba ņēmējiem un pašnodarbinātām personām, kuri ir atlaisti no darba nozīmīgas pārstrukturizācijas rezultātā, un palīdzot viņiem pēc iespējas ātrāk atgriezties ilgtspējīgā pienācīgas kvalitātes nodarbinātībā.

               (2)EGF nepārsniedz maksimālo gada apjomu 186 miljonu EUR apmērā (2018. gada cenās), kā noteikts Padomes Regulas (ES, Euratom) 2020/2093 8. pantā
                  43
               .

               (3)Francija 2021. gada 12. oktobrī iesniedza pieteikumu EGF izmantošanai sakarā ar darba ņēmēju atlaišanu uzņēmumā Selecta Francijā. Saistībā ar pieteikumu tika sniegta papildu informācija saskaņā ar Regulas (ES) 2021/691 8. panta 5. punktu. Minētais pieteikums atbilst Regulas (ES) 2021/691 13. pantā noteiktajām prasībām par EGF finansiālo ieguldījumu.

               (4)Tādēļ EGF būtu jāizmanto, lai sniegtu finansiālu ieguldījumu 4 074 296 EUR apmērā saistībā ar Francijas iesniegto pieteikumu.

               (5)Lai pēc iespējas saīsinātu laiku, kas vajadzīgs EGF izmantošanai, šis lēmums būtu jāpiemēro no tā pieņemšanas dienas,

               IR PIEŅĒMUŠI ŠO LĒMUMU.

               1. pants

               Savienības 2022. finanšu gada vispārējā budžetā izmanto Eiropas Globalizācijas pielāgošanās fondu darbu zaudējušiem darba ņēmējiem, lai piešķirtu 4 074 296 EUR saistību un maksājumu apropriācijās.

               2. pants

               Šis lēmums stājas spēkā dienā, kad to publicē Eiropas Savienības Oficiālajā Vēstnesī. To piemēro no [lēmuma pieņemšanas datums]
                  44*.

               Briselē,

                  Eiropas Parlamenta vārdā —
                        Padomes vārdā —

                  priekšsēdētāja
                        priekšsēdētājs

                     (1)

                        OV L 153, 3.5.2021., 48. lpp.

                     (2)

                        Komisijas Deleģētā Regula (ES) 2019/1755 (2019. gada 8. augusts), ar ko groza pielikumus Eiropas Parlamenta un Padomes Regulai (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi. OV L 270, 24.10.2019., 1.–56. lpp.

                     (3)

                        OV L 393, 30.12.2006., 1. lpp.

                     (4)

                        Saskaņā ar Regulas (ES) 2021/691 7. panta piekto daļu.

                     (5)

                        Atlaišanas gadījumi nav bijuši vienīgi Limuzēnas NUTS 2. līmeņa reģionā (FRI2).

                     (6)

                        Eiropas Tirdzniecības un kafijas automātu asociācija (EVA) ir bezpeļņas organizācija, kas pārstāv Eiropas kafijas un tirdzniecības automātu pakalpojumu nozares intereses attiecībās ar Eiropas iestādēm un citām attiecīgajām iestādēm vai struktūrām.

                     (7)

                  Planet Vending, citējot EVA ziņojumu nr. 8
                  .

                     (8)

                        EVA Report on the Economic Situation of European vending & Office Coffee Service (OCS) industry (2021. gada jūlijs). Ziņojumā izmantotas apsekojumā saņemtās atbildes gan no tirdzniecības automātu operatoriem, gan piegādātājiem uz dažādiem jautājumiem saistībā ar neseno ekonomisko situāciju, kā arī uzņēmumu prognozēm par laiku līdz šā gada beigām un 2022. gadu.

                     (9)

                        Communiqué de presse (novembre 2020)
                  https://navsa.net/
                  .

                     (10)

                        NAVSA. Ziņojums par situāciju nozarē. 2020. gada septembris.

                     (11)

                  Comunicaffe, citējot EVA ziņojumu nr. 8
                  .

                     (12)

                        NAVSA. Ziņojums par situāciju nozarē. 2020. gada septembris.

                     (13)

                  NAVSA Communiqué de presse (novembre 2020)
                  .

                     (14)

                        Turpat.

                     (15)

                  https://www.droits-salaries.com/552014201-selecta/55201420101907-/T09321007764-accord-relatif-a-la-mise-en-place-d-un-dispositif-specifique-d-activite-partielle-longue-duree-apld--autres-temps-de-travail.shtml
                  .

                     (16)

                  https://idf.drieets.gouv.fr/sites/idf.drieets.gouv.fr/IMG/pdf/synthese_trimestrielle_2020t4.pdf
                  .

                     (17)

                        1 058 690 reģistrēto darba meklētāju.

                     (18)

                        1 035 750 reģistrēto darba meklētāju.

                     (19)

                  https://idf.drieets.gouv.fr/sites/idf.drieets.gouv.fr/IMG/pdf/defm_ile-de-france_2021t3.pdf
                  .

                     (20)

                        Turpat.

                     (21)

                  https://ville-data.com/chomage/Lille-59-59350
                  .

                     (22)

                  https://hauts-de-france.dreets.gouv.fr/sites/hauts-de-france.dreets.gouv.fr/IMG/pdf/suivi_du_taux_de_chomage_2021_t1.pdf
                  .

                     (23)

                  https://travail-emploi.gouv.fr/emploi-et-insertion/accompagnement-des-mutations-economiques/obligation-revitalisation-territoire
                  .

                     (24)

                        Confédération Générale du Travail (CGT),
                  https://www.cgt.fr/
                  .
                        Force ouvrière (FO),
                  https://www.force-ouvriere.fr
                  .
                        CFDT,
                  https://cfdt.fr/
                  .
                        Confédération Française de l'Encadrement CGC (CFE-CGC),
                  https://www.cfecgc.org/
                  .

                     (25)

                        ISCED 0.–2. līmenis.

                     (26)

                        ISCED 3. līmenis.

                     (27)

                        ISCED 4. līmenis.

                     (28)

                        ISCED 5.–8. līmenis.

                     (29)

                        Attiecībā uz pārkvalifikācijas atvaļinājumu (“congé de reclassement”) Francijas Darba kodeksa L1233-71. pantā ir noteikts, ka uzņēmumam, kas nodarbina vairāk nekā 1000 cilvēku, ir pienākums piedāvāt kodeksā noteiktos pasākumus vismaz četrus mēnešus. Tāpēc saskaņā ar iepriekš minēto tiesību aktu ilgāks laikposms, kas sākas ar piekto mēnesi, ir fakultatīvs un tam var pieprasīt EGF atbalstu saskaņā ar Regulas (ES) 2021/691 9. panta 1. punktu. Uzņēmums Selecta ir nolēmis ierosināt šo pasākumu uz 12 mēnešu periodu. Šajā pieteikumā nav paredzēts atbalsts pārkvalifikācijas atvaļinājuma pirmajiem četriem mēnešiem, kas atbilst minimālajam tiesību aktos noteiktajam termiņam.

                     (30)

                        CPA ir profesionālās kvalifikācijas sertifikāts.

                     (31)

                        SDC ir drošas vadīšanas apliecība.

                     (32)

                        Reģistrācija Registre du Commerce et des sociétés (RCS).

                     (33)

                        30 %, ja darbā atgriežas pirmo trīs mēnešu laikā pēc pārkvalifikācijas atvaļinājuma. Ja laikā no ceturtā līdz sestajam mēnesim — 20 %.

                     (34)

                        TOSA sertifikācija ir starptautisks IT prasmju novērtēšanas standarts.
                  www.tosa.org
                  .

                     (35)

                        Lai izvairītos no zīmēm aiz komata, aprēķinātās izmaksas uz vienu darba ņēmēju ir noapaļotas. Tomēr noapaļošana neietekmē katra pasākuma kopējās izmaksas, kas paliek tādas pašas, kā norādīts Francijas iesniegtajā pieteikumā.

                     (36)

                        Kopsummas nesakrīt noapaļošanas dēļ.

                     (37)

                        Francijas iestādes nepieprasa EGF līdzfinansējumu ne informācijas un publicitātes pasākumiem, ne arī kontrolei un ziņošanai. Tās šīs darbības veiks par saviem līdzekļiem.

                     (38)

                        OV L 433 I, 22.12.2020., 11. lpp.

                     (39)

                        OV L 433 I, 22.12.2020., 29. lpp.

                     (40)

                        Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012, OV L 193, 30.7.2018., 1. lpp.

                     (41)

                        OV L 153, 3.5.2021., 48. lpp.

                     (42)

                        OV L 433 I, 22.12.2020., 29. lpp.

                     (43)

                        Padomes Regula (ES, Euratom) 2020/2093 (2020. gada 17. decembris), ar ko nosaka daudzgadu finanšu shēmu 2021.–2027. gadam (OV L 433 I, 22.12.2020., 11. lpp.).

                     (44)
                  *
                        Datumu ieraksta Parlaments pirms publicēšanas OV.


               EIROPAS KOMISIJA
            Briselē, 30.5.2022
            COM(2022) 248 final
            2022/0170(BUD)

            Priekšlikums
            EIROPAS PARLAMENTA UN PADOMES LĒMUMS
            par Eiropas Globalizācijas pielāgošanās fonda darbu zaudējušiem darba ņēmējiem izmantošanu saistībā ar Grieķijas iesniegto pieteikumu EGF/2021/008 EL/ Attica electrical equipment manufacturin

               PASKAIDROJUMA RAKSTS

               PRIEKŠLIKUMA KONTEKSTS

               1.Noteikumi, kas piemērojami finansiāliem ieguldījumiem no Eiropas Globalizācijas pielāgošanās fonda darbu zaudējušiem darba ņēmējiem (EGF), ir izklāstīti Eiropas Parlamenta un Padomes 2021. gada 28. aprīļa Regulā (ES) 2021/691 par Eiropas Globalizācijas pielāgošanās fondu darbu zaudējušiem darba ņēmējiem (EGF) un ar ko atceļ Regulu (ES) Nr. 1309/2013
                  1
                (turpmāk tekstā “EGF regula”).

               2.2021. gada 21. decembrī Grieķija iesniedza pieteikumu EGF/2021/008 EL/Attica electrical equipment manufacturing, lai saņemtu finansiālu ieguldījumu no EGF pēc darba ņēmēju atlaišanas saimnieciskās darbības nozarē, kas klasificēta NACE 2. redakcijas 27. nodaļā (“Elektrisko iekārtu ražošana”), NUTS 2. līmeņa reģionā Atikā (EL30), Grieķijā.

               3.Komisija pēc tā izvērtēšanas saskaņā ar visiem piemērojamajiem EGF regulas noteikumiem secināja, ka nosacījumi EGF finansiālā ieguldījuma piešķiršanai ir izpildīti.

               PIETEIKUMA KOPSAVILKUMS

                        EGF pieteikums

                        EGF/2021/008 EL/Attica electrical equipment manufacturing

                        Dalībvalsts

                        Grieķija

                        Attiecīgais(-ie) reģions(-i) (NUTS
                           2
                         2. līmenis)

                        Atika (EL30)

                        Pieteikuma iesniegšanas datums

                        2021. gada 21. decembris

                        Pieteikuma saņemšanas apliecinājuma datums

                        2021. gada 21. decembris

                        Tulkojuma saņemšanas datums

                        2022. gada 11. februāris

                        Papildu informācijas pieprasījuma datums

                        2022. gada 24. februāris

                        Papildu informācijas iesniegšanas termiņš

                        2022. gada 17. marts

                        Izvērtējuma pabeigšanas termiņš

                        2022. gada 7. jūnijs

                        Intervences kritērijs

                        EGF regulas 4. panta 2. punkta b) apakšpunkts

                        Attiecīgo uzņēmumu skaits

                        6

                        Saimnieciskās darbības nozare(-s)

                        (NACE 2. redakcijas nodaļa)
                           3

                        27. nodaļa (“Elektrisko iekārtu ražošana”)

                        Atsauces periods (seši mēneši):

                        2021. gada 1. aprīlis – 2021. gada 1. oktobris

                        Zaudēto darbvietu skaits atsauces periodā (a)

                        206

                        Zaudēto darbvietu skaits pirms vai pēc atsauces perioda (b)

                        0

                        Zaudēto darbvietu kopskaits (a + b)

                        206

                        Atbalsttiesīgo saņēmēju kopskaits

                        206

                        Paredzēto atbalsta saņēmēju kopskaits

                        206

                        Individualizēto pakalpojumu budžets (EUR)

                        1 689 800

                        EGF īstenošanas budžets
                           4
                         (EUR)

                        70 000

                        Kopējais budžets (EUR)

                        1 759 800

                        EGF ieguldījums (85 %) (EUR)

                        1 495 830

               PIETEIKUMA IZVĒRTĒŠANA

               Procedūra

               4.Pieteikumu EGF/2021/008 EL/Attica electrical equipment manufacturing Grieķija iesniedza 12 nedēļu laikā no dienas, kad bija izpildīti EGF regulas 4. pantā minētie intervences kritēriji, t. i., 2021. gada 21. decembrī. Komisija tajā pašā dienā apstiprināja minētā pieteikuma saņemšanu un 2022. gada 24. februārī pieprasīja no Grieķijas papildu informāciju. Šī papildu informācija tika iesniegta 15 darbdienu laikā no pieprasījuma dienas. Termiņš, kurā Komisijai būtu jāizvērtē pieteikuma atbilstība finansiālā ieguldījuma piešķiršanas nosacījumiem, proti, 50 darbdienas no pilnīga pieteikuma saņemšanas dienas, beidzas 2022. gada 7. jūnijā.

               Pieteikuma atbilstība

               Attiecīgie uzņēmumi un atbalsta saņēmēji

               5.Pieteikums attiecas uz 206 darbu zaudējušiem darba ņēmējiem, kuru darbība ir beigusies saimnieciskās darbības nozarē, kas klasificēta NACE 2. redakcijas 27. nodaļā (Elektrisko iekārtu ražošana). Atlaišanas gadījumi notikuši NUTS 2. līmeņa Atikas reģionā (EL30). Kolektīvā atlaišana notika pavisam sešos uzņēmumos.

                        Uzņēmumi un darbu zaudējušo darba ņēmēju skaits atsauces periodā

                        BSH OIKIAKES SYSKEVES ANON. VIOM. ETAIRIA [BSH-Pitsos]

                        166

                        SELLER HELLAS AVEE

                        6

                        NEXANS HELLAS

                        MONOPROSOPI AVE

                        6

                        KAMPOURAKIS GEORGIOS - G.E.M.A.

                        11

                        SAMMLER V.

                        MICHALOPOULOS AEVE

                        7

                        MAVILEK AVEE

                        10

                        Uzņēmumu kopskaits: 6

                        Darbu zaudējušo darba ņēmēju kopskaits

                        206

                        To pašnodarbināto personu kopskaits, kuras beigušas darbību:

                        0

                        Atbalsttiesīgo darba ņēmēju un pašnodarbināto personu kopskaits:

                        206

               Intervences kritēriji

               6.Grieķija iesniedza pieteikumu saskaņā ar EGF regulas 4. panta 2. punkta b) apakšpunktā minēto intervences kritēriju, kas paredz, ka sešu mēnešu atsauces periodā darbība beigusies vismaz 200 darbu zaudējušiem darba ņēmējiem uzņēmumos, kuri darbojas tajā pašā saimnieciskās darbības nozarē, kas definēta NACE 2. redakcijas nodaļas līmenī, un atrodas vienā reģionā vai divos dalībvalsts kaimiņu reģionos, kuri definēti NUTS 2. līmenī. NUTS 2 reģionā Atikā (EL30) darbu zaudēja 206 darba ņēmēji.

               7.Pieteikuma sešu mēnešu atsauces periods ir no 2021. gada 1. aprīļa līdz 2021. gada 1. oktobrim.

               Darbu zaudējušo darba ņēmēju skaita un darbības beigšanās aprēķināšana

               8.Atsauces periodā atlaisto darba ņēmēju skaits ir aprēķināts šādi:

               -
                     186 no datuma, kurā darba devējs individuāli paziņo par darba ņēmēja atlaišanu vai darba ņēmēja darba līguma vai citu saistību izbeigšanu, un

               -
                     20 no darba līguma vai citu saistību faktiskās izbeigšanas vai izbeigšanās datuma.

               Atbalsttiesīgie saņēmēji

               9.Kopējais atbalsttiesīgo saņēmēju skaits ir 206.

               To notikumu apraksts, kuri izraisīja darbvietu zaudēšanu un darbības beigšanos

               10.Galvenais notikums, kas izraisīja šos atlaišanas gadījumus, ir Pitos
                  5
                ražotnes slēgšana Atikā, vienlaikus saglabājot zīmolu, pārdošanas un servisa nodaļu Grieķijā.

               11.Vairāku faktoru apvienojums, tostarp automatizācijas un progresīvas ražošanas trūkums, augstas sadzīves elektrisko ierīču ražošanas izmaksas un elektrokomponentu iekšzemes apgādes trūkums, izraisīja Pitos rūpnīcas konkurētspējas zudumu. Lai samazinātu ražošanas izmaksas un optimizētu ražotnes, rūpnīcai bija vajadzīgi ievērojami kapitālieguldījumi. Tomēr BSH-Pitos
                  6
                vadība šādus ieguldījumus neatbalstīja, un galu galā tika nolemts pārcelt ražošanu uz Turciju, kur ir zemākas ražošanas izmaksas
                  7
               .

               12.Turklāt ilgstoša sociālekonomiskā krīze (2008.–2016.) Grieķijā būtiski ietekmēja patērētāju izdevumus, kas savukārt samazināja iekšzemes pieprasījumu pēc jaunām mājsaimniecības ierīcēm. Laikposmā no 2008. līdz 2016. gadam izdevumi par sadzīves tehniku Grieķijā samazinājās par 35 % — no aptuveni EUR 824 miljoniem 2008. gadā līdz aptuveni EUR 536 miljoniem 2016. gadā
                  8
               . Pat ja izdevumi par sadzīves tehniku laikposmā no 2017. līdz 2019. gadam atguvās par 9,5 %, vēlāk tos atkal skāra Covid-19 pandēmija un 2020. gadā tie samazinājās par 50 % salīdzinājumā ar 2019. gadu
                  9
               .

               13.Paziņojums par Pitos rūpnīcas darbības pārtraukšanu tika sniegts 2017. gada septembrī
                  10
               . Tomēr, lai mazinātu ražotnes slēgšanas negatīvās sekas, tika panākta pagaidu vienošanās pagarināt ražošanu līdz 2021. gada sākumam. Bija paredzēts, ka darbības izbeigšanas un darba ņēmēju atlaišanas process tiks pabeigts līdz 2021. gada 31. martam
                  11
               . Tomēr pasākumi prasīja vairāk laika, nekā plānots, un līdz ar to lielākā atlaišanas  daļa notika no 2021. gada aprīļa līdz septembrim.

               14.Attiecībā uz darbinieku atlaišanu piecos pārējos uzņēmumos
                  12
                Grieķija apgalvo, ka elektrisko iekārtu ražošanas nozare saskaras ar problēmām, jo īpaši vajadzīga digitālā pārveide un automatizācija, kā arī ar darbaspēka nepietiekamām prasmēm, lai pielāgotos strauji mainīgajai digitālajai ekonomikai.

               15.Grieķijas iedzīvotāju digitālās pamatprasmes joprojām ir nepietiekami attīstītas un atpaliek no ES vidējā līmeņa, kas nozīmē augstu tehnoloģiskās atpalicības un digitālā analfabētisma risku
                  13
               . Saskaņā ar Eiropas Komisijas 2021. gada Digitālās ekonomikas un sabiedrības rādītāju (DESI) Grieķija ierindojas 22. vietā no 27 ES dalībvalstīm attiecībā uz digitālo tehnoloģiju integrēšanu uzņēmējdarbībā, un tikai 23 % personu digitālās prasmes ir augstākas par pamatprasmēm salīdzinājumā ar ES vidējo rādītāju (31 %)
                  14
               .

               Paredzamā darbvietu zaudēšanas ietekme uz ekonomiku un nodarbinātību vietējā, reģionālajā un valsts līmenī

               16.Lai gan bezdarba līmenis Grieķijā kopš 2013. gada, kad tas bija sasniedzis augstāko līmeni (27,5 %
                  15
               ), ir pakāpeniski samazinājies, tas 2021. gadā joprojām bija viens no augstākajiem ES, proti, 15,3 %
                  16
               .

               17.Atikas reģions iedzīvotāju skaita ziņā ir lielākais Grieķijā ar aptuveni 3,7 miljoniem iedzīvotāju, kas rada gandrīz pusi (47 %) no kopējā valsts IKP. Atikas reģionā 2021. gada decembrī bija arī lielākais bezdarbnieku skaits, proti, 342 744 cilvēki, kas ir 31 % no valstī reģistrētajiem bezdarbniekiem
                  17
               . Reģistrēto bezdarbnieku skaits Atikā pieauga par 3,8 % no 334 658  2019. gada decembrī
                  18
                līdz 347 427 2021. gada decembrī
                  19
               . Turklāt teju ceturtdaļai Atikas iedzīvotāju (24,1 %) draud nabadzība vai sociālās izstumšanas risks
                  20
               . Darbinieku atlaišana elektronisko iekārtu ražošanas nozarē Atikas reģionā vēl vairāk saasinās bezdarba situāciju, kā arī nabadzības izplatību reģionā.

               18.Grieķijas iestādes apgalvo, ka darbu zaudējušie darba ņēmēji saskarsies ar grūtībām atgriezties darbā, jo lielākajai daļai no viņiem (81 %) bija zemākā līmeņa vidējā izglītība vai mazāk
                  21
               . Piedāvātie pasākumi palielinās viņu iespējas atrast darbu atvērtā darba tirgū vai atbalstīs tos, kuri vēlas sākt savu uzņēmējdarbību.

               ES kvalitātes sistēmas pārmaiņu un pārstrukturēšanās prognozēšanai piemērošana

               19.Grieķija ir aprakstījusi, kā tika ņemti vērā ieteikumi, kas izklāstīti ES kvalitātes sistēmā pārmaiņu un pārstrukturēšanas prognozēšanai. Grieķijas iestādes apstiprināja, ka tika ievēroti ieteikumi par pārstrukturēšanas procesu labāku prognozēšanu un pārvaldīšanu un veikti pasākumi.

               20.Pēc paziņojuma par Pitos ražošanas nodaļas darbības izbeigšanu 2017. gada septembrī
                  22
                uzņēmuma vadība un darba ņēmēju pārstāvji rīkoja plašas konsultācijas, lai izpētītu visas iespējas, pirms tiek apsvērta darbinieku atlaišana. Lai mazinātu ražotnes slēgšanas ietekmi, jo īpaši uz darbiniekiem, tika panākta vienošanās pagarināt ražošanas darbību līdz 2020. gada 31. decembrim.  Tajā pašā laikā darbības izbeigšanas un darbinieku atlaišanas process bija plānots līdz 2021. gada 31. martam
                  23
               .

               21.Sarunu puses ir arī vienojušās izveidot brīvprātīgu atlaišanas shēmu, kas ietver kompensācijas paketi, pensiju iemaksas un papildu finansiālus ieguvumus, piemēram, dāvanu talonus sadzīves tehnikai no uzņēmuma. Tā ietvēra arī ierobežotu apmācības programmu ar konsultāciju nodarbībām, profesionālo orientāciju un palīdzību CV rakstīšanā.

               Papildināmība ar darbībām, ko finansē no valsts vai Savienības līdzekļiem

               22.Grieķija ir apstiprinājusi, ka turpmāk aprakstītie pasākumi, kas saņem EGF finansiālu ieguldījumu, nesaņems finansiālus ieguldījumus no citiem Savienības finanšu instrumentiem.

               Procedūras, ko ievēro, apspriežoties ar paredzētajiem atbalsta saņēmējiem vai viņu pārstāvjiem, vai sociālajiem partneriem, kā arī vietējām un reģionālajām iestādēm

               23.Grieķija norādīja, ka saskaņotais individualizēto pakalpojumu kopums ir izstrādāts, apspriežoties ar darbinieku pārstāvjiem un Darba un sociālo lietu ministriju. EGF vadošā iestāde 2021. gada 24. novembrī rīkoja sanāksmi ar darba ņēmēju pārstāvjiem un vairākiem bijušajiem darbiniekiem, lai apspriestu ierosināto pieteikumu un integrētās pasākumu paketes saturu.

               Paredzētie atbalsta saņēmēji un ierosinātie pasākumi

               Paredzētie atbalsta saņēmēji

               24.Aplēsts, ka pasākumos piedalīsies 206 darbu zaudējušie darba ņēmēji. Šos darba ņēmējus pēc dzimuma, vecuma grupas un izglītības līmeņa var iedalīt šādi:

                        Kategorija

                        Paredzamais atbalsta saņēmēju skaits

                        Dzimums:

                        vīrieši:

                        180

                        (87,4 %)

                        sievietes:

                        26

                        (12,6 %)

                        nebināras personas:

                        0

                        (0,0 %)

                        Vecuma grupa:

                        jaunāki par 30 gadiem:

                        26

                        (12,6 %)

                        30–54 gadus veci:

                        137

                        (66,5 %)

                        vecāki par 54 gadiem:

                        43

                        (20,9 %)

                        Izglītības līmenis:

                        pamatizglītības otrais posms vai zemāka izglītība
                           24

                        167

                        (81,1 %)

                        vidējā izglītība
                           25
                         vai pēcvidusskolas izglītība
                           26

                        6

                        (2,9 %)

                        augstākā izglītība
                           27

                        33

                        (16,0 %)

               Ierosinātie pasākumi

               25.Atlaistajiem darba ņēmējiem sniedzamie individualizētie pakalpojumi ietver šādus pasākumus.

               –Profesionālas konsultācijas. Šis pasākums tiks piedāvāts visiem dalībniekiem, un tas sastāv no atsevišķām sesijām un norādījumiem, kas aptver šādus posmus.

               (1)Vispārīga informācija un informatīvās sanāksmes. Šajā posmā dalībnieki saņems norādījumus par atbalsta procesu, informāciju par ierosinātajām darbībām un pieejamo apmācību. Tas ietver arī tādas darbības kā personas un profesionālo datu vākšana, darba meklētāja profesionālo kompetenču un pakalpojumu vajadzību novērtēšana.

               (2)Attīstības process, personiskā un profesionālā izvērtēšana. Šā pasākuma mērķis ir palīdzēt saņēmējiem apzināt savas stiprās un vājās puses, kas var kavēt efektīvu darba meklēšanu un/vai profesionālo izvēli. Īpaša uzmanība tiks pievērsta prasmju pilnveidošanai un informēšanai par darba tirgus vajadzībām.

               (3)Individuāla rīcības plāna izstrāde un sagatavošana. Tas ietver detalizēta individuāla profesionālās rīcības plāna sagatavošanu. Dalībnieki, kas ir ieinteresēti uzņēmuma izveidē, saņems atbalstu, tostarp uzņēmējdarbības apmācību.

               –Digitālo prasmju apmācība. Visi dalībnieki tiks apmācīti digitālo prasmju jomā atbilstoši viņu zināšanu līmenim un vajadzībām. Apmācības rezultātā, ja iespējams, tiks veikta sertifikācija.

               –Profesionālā apmācība/ izglītība. Šā pasākuma mērķis ir nodrošināt specializētu profesionālo apmācību/pārkvalificēšanu (piemēram, profesionālo izglītību un apmācību, kas ļauj iegūt sertifikātu, licenci praktizēt profesijā, svešvalodu kursus, profesionālo autovadītāja apliecību utt.). Ir iekļautas arī augstākās izglītības programmas (piemēram, pēcdiploma programmas), kuru ilgums ir mazāks par diviem gadiem.

               –Augstākā izglītība. Galvenā uzmanība tiks pievērsta izglītības kvalifikācijas iegūšanai augstākās izglītības iestādēs (augstākās izglītības grāds vai pēcdiploma grāds specialitātē).

               –Ieguldījums uzņēmuma izveidē. Saņēmēji, kuri veidos savus uzņēmumus, saņems līdz pat EUR 22 000 kā palīdzību, lai segtu sākumposma izmaksas. Viņi var arī gūt labumu no personalizētas apmācības visā darbības sākšanas procesā. Ieguldījumu izmaksās vairākos maksājumos, pamatojoties uz iepriekš noteiktu starpposma mērķu sasniegšanu. Pirmā maksājuma nosacījums ir tāds, ka saņēmēji sadarbībā ar uzņēmējdarbības konsultantu izstrādā uzņēmējdarbības plānu un uzņēmums ir jāreģistrē kompetentajā valsts finanšu iestādē.

               –Tiks piedāvāti papildu stimuli.

               Profesionālās orientācijas pabalsts. Saņēmēji, kas pabeiguši visus profesionālo konsultāciju kursus, saņems vienreizēju maksājumu 700 EUR apmērā.

               Digitālo prasmju apmācības pabalsts. Dalībniekiem, kuri pabeigs digitālo prasmju apguvi, tiks piedāvāts vienreizējs maksājums 600 EUR apmērā.

               Profesionālās apmācības/izglītības pabalsts. Saņēmēji, kas pabeiguši profesionālās apmācības/ izglītības programmu, saņems pabalstu EUR 800 apmērā.

               Augstākās izglītības pabalsts. Saņēmēji, kas pabeigs augstāko izglītību (divu gadu programmas), saņems pabalstu EUR 800 apmērā.

               26.Digitālo prasmju apmācība tika iekļauta kā horizontāls elements ierosināto darbību izstrādē. Šī pakete veicinās to horizontālo prasmju ieviešanu, kas nepieciešamas digitālajā rūpniecības laikmetā, kā arī resursu ziņā efektīvā ekonomikā saskaņā ar EGF regulas 7. panta 2. punktu.

               27.Aprakstītās ierosinātās darbības ir aktīvi darba tirgus pasākumi atbilstīgi EGF regulas 7. pantā noteiktajām darbībām, par kurām ir tiesības saņemt atbalstu. Šīs darbības neaizstāj pasīvus sociālās aizsardzības pasākumus.

               28.Grieķija ir sniegusi nepieciešamo informāciju par pasākumiem, kas attiecīgajiem uzņēmumiem ir obligāti jāveic saskaņā ar valsts tiesību aktiem vai koplīgumiem. Grieķija ir apliecinājusi, ka EGF finansiālais ieguldījums neaizstās minētos pasākumus.

               Aplēstais budžets

               29.Aplēstās kopējās izmaksas ir 1 759 800 EUR, kas ietver izdevumus par individualizētiem pakalpojumiem 1 689 800 EUR apmērā un izdevumus par sagatavošanās, pārvaldības, informācijas un publicitātes, kontroles un ziņošanas darbībām 70 000 EUR apmērā.

               30.Kopējais finansiālais ieguldījums, kas pieprasīts no EGF, ir 1 495 830 EUR (85 % no kopējām izmaksām).

               31.Valsts priekšfinansējumu vai līdzfinansējumu sniedz Grieķijas Ekonomikas un attīstības ministrijas Publiskā ieguldījuma programma.

                        Pasākumi

                        Aplēstais dalībnieku skaits

                        Aplēstās izmaksas par vienu dalībnieku
                        (EUR)
                           28

                        Aplēstās kopējās izmaksas

                        (EUR)
                           29

                        Individualizēti pakalpojumi (pasākumi saskaņā ar EGF regulas 7. panta 2. punkta a) apakšpunktu)

                        Profesionālas konsultācijas

                        (Επαγγελματική συμβουλευτική)

                        206

                        1000

                        206 000

                        Digitālo prasmju apmācība

                        (Κατάρτιση σε ψηφιακές δεξιότητες)

                        206

                        700

                        144 200

                        Profesionālā apmācība/ izglītība (Επαγγελματικό κατάρτιση/Εκπαίδευση)

                        201

                        3000

                        603 000

                        Augstākā izglītība

                        (Ανώτερη εκπαίδευση)

                        5

                        8000

                        40 000

                        Ieguldījums uzņēmuma izveidē (Συνεισφορά για σύσταση επιχείρησης)

                        12

                        22 000

                        264 000

                        Starpsumma (a):

                        Procentuālā daļa no individualizēto pakalpojumu kopuma

                        –

                        1 257 200

                        (74,4 %)

                        Pabalsti un stimuli (pasākumi saskaņā ar EGF regulas 7. panta 2. punkta b) apakšpunktu)

                        Profesionālās orientācijas pabalsts
                           (Επίδομα επαγγελματικής συμβουλευτικής)

                        206

                        700

                        144 200

                        Digitālo prasmju apmācības pabalsts

                        (Επίδομα κατάρτισης σε ψηφιακές δεξιότητες)

                        206

                        600

                        123 600

                        Profesionālās apmācības /izglītības pabalsts (επίδομα Επαγγελματικφς Κατάρτισης/Εκπαίδευσης)

                        201

                        800

                        160 800

                        Augstākās izglītības pabalsts

                        (Επίδομα ανώτερης εκπαίδευσης)

                        5

                        800

                        4 000

                        Starpsumma (b):

                        Procentuālā daļa no individualizēto pakalpojumu kopuma

                        –

                        432 600

                        (25,6 %)

                        Pasākumi saskaņā ar EGF regulas 7. panta 5. punktu

                        1. Sagatavošanās pasākumi

                        –

                        0

                        2. Pārvaldība

                        –

                        45 000

                        3. Informācija un publicitāte

                        –

                        20 000

                        4. Kontrole un ziņošana

                        –

                        5 000

                        Starpsumma (c):

                        Procentuālā daļa no kopējām izmaksām

                        –

                        70 000

                        (3,98 %)

                        Kopējās izmaksas (a + b + c):

                        –

                        1 759 800

                        EGF ieguldījums (85 % no kopējām izmaksām)

                        –

                        1 495 830

               32.To pasākumu izmaksas, kuri iepriekš minētajā tabulā noteikti kā pasākumi saskaņā ar EGF regulas 7. panta 2. punkta b) apakšpunktu, nepārsniedz 35 % no saskaņotā individualizēto pakalpojumu kopuma kopējām izmaksām. Grieķija apstiprināja, ka šie pasākumi ir atkarīgi no tā, vai paredzētie atbalsta saņēmēji aktīvi piedalās darba meklēšanas vai apmācības pasākumos.

               33.Grieķija apstiprināja, ka to ieguldījumu izmaksas, kuri attiecas uz pašnodarbinātību, uzņēmējdarbības sākšanu un darba ņēmēju pārņemšanu, nepārsniegs 22 000 EUR vienam atbalsta saņēmējam.

               Izdevumu atbilstības periods

               34.Grieķija sāks sniegt individualizētos pakalpojumus paredzētajiem atbalsta saņēmējiem, tiklīdz budžeta lēmējinstitūcija būs apstiprinājusi EGF izmantošanu. Tāpēc par izdevumiem saistībā ar pasākumiem būs tiesības saņemt EGF finansiālu ieguldījumu par laikposmu, kas sākas no dienas, kad Grieķija sāka sniegt individualizētos pakalpojumus, un beidzas 24 mēnešus pēc finansēšanas lēmuma spēkā stāšanās dienas. Izņemot formālo izglītību, kuras ilgums pārsniedz divus gadus un kura būs atbilstīga līdz galīgā ziņojuma iesniegšanas termiņam.

               35.2022. gada 1. martā Grieķijai radās pirmie administratīvie izdevumi saistībā ar EGF īstenošanu. Tāpēc par izdevumiem saistībā ar sagatavošanās, pārvaldības, informācijas un publicitātes, kontroles un ziņošanas pasākumiem ir tiesības saņemt EGF finansiālu ieguldījumu par laikposmu, kas sākas 2022. gada 1. martā un beidzas 31 mēnesi pēc finansēšanas lēmuma spēkā stāšanās dienas.

               Pārvaldības un kontroles sistēmas

               36.Pieteikums ietver pārvaldības un kontroles sistēmas aprakstu, kurā norādīti iesaistīto struktūru pienākumi. Grieķija ir informējusi Komisiju, ka finanšu ieguldījumu pārvaldīs un kontrolēs šādi:

               –Darba, sociālā nodrošinājuma un solidaritātes ministrijas NSRF
                  30
                izpilddirekcija pildīs pārvaldības iestādes pienākumus,

               –Finanšu ministrijas Finanšu revīzijas komiteja (EDEL) darbosies kā revīzijas iestāde un

               –Attīstības un investīciju ministrijas Līdzfinansēto programmu sertifikācijas un verifikācijas departaments – kā sertifikācijas iestāde.

               Attiecīgās dalībvalsts apņemšanās

               37.Grieķija ir sniegusi visus nepieciešamos apliecinājumus tam, ka:

               –piekļuvē ierosinātajiem pasākumiem un to īstenošanai tiks piemēroti vienlīdzīgas attieksmes un nediskriminācijas principi,

               –ir ievērotas valstu un ES tiesību aktos paredzētās prasības par kolektīvo atlaišanu,

               –uzņēmumi, kuros atlaisti darba ņēmēji un kuri pēc atlaišanas ir turpinājuši darbību, ir ievērojuši tiem noteiktos juridiskos pienākumus un ir snieguši darba ņēmējiem attiecīgu palīdzību,

               –tiks novērsta jebkāda dubulta finansēšana,

               –EGF finansiālais ieguldījums atbildīs procesuālajiem un materiālajiem Savienības noteikumiem par valsts atbalstu.

               IETEKME UZ BUDŽETU

               Budžeta priekšlikums

               38.EGF nepārsniedz maksimālo gada apjomu 186 miljonu EUR apmērā (2018. gada cenās), kā paredzēts 8. pantā Padomes 2020. gada 17. decembra Regulā (ES, Euratom) 2020/2093, ar ko nosaka daudzgadu finanšu shēmu 2021.–2027. gadam
                  31
               .

               39.Pēc pieteikuma izskatīšanas attiecībā uz EGF regulas 13. panta 1. un 2. punktā paredzētajiem nosacījumiem un ņemot vērā paredzēto atbalsta saņēmēju skaitu, ierosinātos pasākumus un aplēstās izmaksas, Komisija ierosina izmantot EGF līdzekļus 1 495 830 EUR apmērā, kas veido 85 % no kopējām ierosināto pasākumu izmaksām, lai sniegtu finansiālu ieguldījumu saistībā ar pieteikumu.

               40.Lēmuma priekšlikumu par EGF izmantošanu kopīgi pieņems Eiropas Parlaments un Padome, kā noteikts 9. punktā 2020. gada 16. decembra Iestāžu nolīgumā starp Eiropas Parlamentu, Eiropas Savienības Padomi un Eiropas Komisiju par budžeta disciplīnu, sadarbību budžeta jautājumos un pareizu finanšu pārvaldību, kā arī par jauniem pašu resursiem, tostarp par ceļvedi jaunu pašu resursu ieviešanai
                  32
               .

               Saistītie tiesību akti

               41.Vienlaikus ar priekšlikumu lēmumam par EGF izmantošanu Komisija Eiropas Parlamentam un Padomei iesniegs priekšlikumu par līdzekļu pārvietošanu uz attiecīgo budžeta pozīciju 1 495 830 EUR apmērā.

               42.Vienlaikus ar priekšlikumu lēmumam par EGF izmantošanu Komisija pieņēma lēmumu par finansiālu ieguldījumu, kas ir finansēšanas lēmums Finanšu regulas
                  33
                110. panta nozīmē. Minētais lēmums par finansēšanu stāsies spēkā dienā, kad Komisijai tiek paziņots, ka Eiropas Parlaments un Padome ir apstiprinājuši budžeta pārvietojumu.

               2022/0170 (BUD)

               Priekšlikums

               EIROPAS PARLAMENTA UN PADOMES LĒMUMS

               par Eiropas Globalizācijas pielāgošanās fonda darbu zaudējušiem darba ņēmējiem izmantošanu saistībā ar Grieķijas iesniegto pieteikumu EGF/2021/008 EL/ Attica electrical equipment manufacturin

               EIROPAS PARLAMENTS UN EIROPAS SAVIENĪBAS PADOME,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Regulu (ES) 2021/691 (2021. gada 28. aprīlis) par Eiropas Globalizācijas pielāgošanās fondu darbu zaudējušiem darba ņēmējiem (EGF) un ar ko atceļ Regulu (ES) Nr. 1309/2013
                  34
               , un jo īpaši tās 15. panta 1. punktu,

               ņemot vērā 2020. gada 16. decembra Iestāžu nolīgumu starp Eiropas Parlamentu, Eiropas Savienības Padomi un Eiropas Komisiju par budžeta disciplīnu, sadarbību budžeta jautājumos un pareizu finanšu pārvaldību, kā arī par jauniem pašu resursiem, tostarp par ceļvedi jaunu pašu resursu ieviešanai
                  35
               , un jo īpaši tā 9. punktu,

               ņemot vērā Eiropas Komisijas priekšlikumu,

               tā kā:

               (1)Eiropas Globalizācijas pielāgošanās fonda darbu zaudējušiem darba ņēmējiem (EGF) mērķis ir apliecināt solidaritāti un veicināt ilgtspējīgu pienācīgas kvalitātes nodarbinātību Savienībā, sniedzot atbalstu darbu zaudējušiem darba ņēmējiem un pašnodarbinātām personām, kuri ir atlaisti no darba nozīmīgas pārstrukturizācijas rezultātā, un palīdzot viņiem pēc iespējas ātrāk atgriezties ilgtspējīgā pienācīgas kvalitātes nodarbinātībā.

               (2)EGF nepārsniedz maksimālo gada apjomu 186 miljonu EUR apmērā (2018. gada cenās), kā noteikts Padomes Regulas (ES, Euratom) 2020/2093
                  36
                8. pantā.

               (3)Grieķija 2021. gada 21. decembrī iesniedza pieteikumu EGF izmantošanai saistībā ar darba ņēmēju atlaišanu saimnieciskās darbības nozarē, kas klasificēta saimniecisko darbību statistiskās klasifikācijas Eiropas Kopienā (NACE)
                  37
                2. redakcijas 27. nodaļā (Elektrisko iekārtu ražošana), kopējās statistiski teritoriālo vienību klasifikācijas (NUTS)
                  38
                2. līmeņa Atikas reģionā (EL30) Grieķijā. Saistībā ar pieteikumu tika sniegta papildu informācija saskaņā ar Regulas (ES) 2021/691 8. panta 5. punktu. Minētais pieteikums atbilst Regulas (ES) 2021/691 13. pantā noteiktajām prasībām par EGF finansiālo ieguldījumu.

               (4)Tādēļ EGF būtu jāizmanto, lai sniegtu finansiālu ieguldījumu 1 495 830 EUR apmērā saistībā ar Grieķijas iesniegto pieteikumu.

               (5)Lai pēc iespējas saīsinātu laiku, kas vajadzīgs EGF izmantošanai, šis lēmums būtu jāpiemēro no tā pieņemšanas dienas,

               IR PIEŅĒMUŠI ŠO LĒMUMU.

               1. pants

               Savienības 2022. finanšu gada vispārējā budžetā izmanto Eiropas Globalizācijas pielāgošanās fondu darbu zaudējušiem darba ņēmējiem, lai piešķirtu 1 495 830 EUR saistību un maksājumu apropriācijās.

               2. pants

               Šis lēmums stājas spēkā dienā, kad to publicē Eiropas Savienības Oficiālajā Vēstnesī. To piemēro no [lēmuma pieņemšanas datums]
                  39*.

               Briselē,

                  Eiropas Parlamenta vārdā –
                        Padomes vārdā –

                  priekšsēdētājs
                        priekšsēdētājs

                     (1)

                        OV L 153, 3.5.2021., 48. lpp.

                     (2)

                        Komisijas Deleģētā Regula (ES) 2019/1755 (2019. gada 8. augusts), ar ko groza pielikumus Eiropas Parlamenta un Padomes Regulai (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi. OV L 270, 24.10.2019., 1.–56. lpp.

                     (3)

                        OV L 393, 30.12.2006., 1. lpp.

                     (4)

                        Saskaņā ar Regulas (ES) 2021/691 7. panta piekto daļu.

                     (5)

                        Pitos ir Grieķijas sadzīves tehnikas ražotājs
                  https://www.pitsos.gr

                     (6)

                        Pitos ir uzņēmums, kas pieder BSH Hausgeräte GmbH (Bosch-Siemens Hausgeräte), Vācijas sadzīves tehnikas ražotājam
                  https://www.bsh-group.com
                  .

                     (7)

                  https://www.liberal.gr/economy/pitsos-parateinetai-eos-to-2021-i-leitourgia-tis-monadas-stou-renti/214847

                     (8)

                  https://www.statista.com/statistics/581413/house-hold-appliance-expenditure-greece/

                     (9)

                  https://imegsevee.gr/wp-content/uploads/2021/01/etisia-ereuna-eisodimatos-2020.pdf

                     (10)

                  https://greekreporter.com/2017/10/19/one-of-greeces-oldest-plants-is-shutting-down/

                     (11)

                  https://www.capital.gr/epixeiriseis/3528092/bsh-kleinei-to-ergastasio-tis-pitsos-31-3-oi-diapragmateuseis-me-mpakatselo-kai-ergazomenous

                     (12)

                        Visi 5. punktā uzskaitītie uzņēmumi darbojas elektrisko iekārtu ražošanas nozarē.

                     (13)

                  https://www.cedefop.europa.eu/files/greece_-_european_inventory_on_nqf_2020.pdf

                     (14)

                        2021. gada Digitālās ekonomikas un sabiedrības rādītājs (DESI)
                  https://digital-strategy.ec.europa.eu/en/policies/countries-digitisation-performance
                  .

                     (15)

                        Eurostat
                  https://ec.europa.eu/eurostat/databrowser/view/tps00203/default/table?lang=en
                  .

                     (16)

                        Eiropas ekonomikas prognoze. 2021. gada rudens
                  https://ec.europa.eu/info/business-economy-euro/economic-performance-and-forecasts/economic-forecasts/autumn-2021-economic-forecast-recovery-expansion-amid-headwinds_en#documents

                     (17)

                  https://www.oaed.gr/storage/statistika-stoikheia/synoptikh-ekthesh-dekembrios-2021.pdf

                     (18)

                  https://www.oaed.gr/storage/statistika-stoikheia/eksamhniaia-ekthesh-b-eksamhno-2020.pdf

                     (19)

                  https://www.oaed.gr/storage/statistika-stoikheia/synoptikh-ekthesh-dekembrios-2021.pdf

                     (20)

                  https://ec.europa.eu/eurostat/databrowser/view/tgs00107/default/table?lang=en

                     (21)

                        Starptautiskā standartizētā izglītības klasifikācija (ISCED 0-2):
                  https://ec.europa.eu/eurostat/statistics-explained/index.php?title=International_Standard_Classification_of_Education_%28ISCED%29#ISCE
                  .

                     (22)

                  https://greekreporter.com/2017/10/19/one-of-greeces-oldest-plants-is-shutting-down/

                     (23)

                  https://www.capital.gr/epixeiriseis/3528092/bsh-kleinei-to-ergastasio-tis-pitsos-31-3-oi-diapragmateuseis-me-mpakatselo-kai-ergazomenous

                     (24)

                        ISCED 0.-2. līmenis.

                     (25)

                        ISCED 3. līmenis.

                     (26)

                        ISCED 4. līmenis.

                     (27)

                        ISCED 5.-8. līmenis.

                     (28)

                        Lai izvairītos no zīmēm aiz komata, aprēķinātās izmaksas uz vienu darba ņēmēju ir noapaļotas. Tomēr tas neietekmē katra pasākuma kopējās izmaksas, kuras joprojām ir tādas pašas kā Grieķijas iesniegtajā pieteikumā.

                     (29)

                        Kopsummas nesakrīt noapaļošanas dēļ.

                     (30)

                        Valsts stratēģiskā atsauces pamatprogramma (NSRF).

                     (31)

                        OV L 433 I, 22.12.2020., 11. lpp.

                     (32)

                        OV L 433 I, 22.12.2020., 29. lpp.

                     (33)

                        Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).

                     (34)

                        OV L 153, 3.5.2021., 48. lpp.

                     (35)

                        OV L 433 I, 22.12.2020., 29. lpp.

                     (36)

                        Padomes Regula (ES, Euratom) 2020/2093 (2020. gada 17. decembris), ar ko nosaka daudzgadu finanšu shēmu 2021.–2027. gadam (OV L 433 I, 22.12.2020., 11. lpp.).

                     (37)

                        Eiropas Parlamenta un Padomes Regula (EK) Nr. 1893/2006 (2006. gada 20. decembris), ar ko izveido NACE 2. red. saimniecisko darbību statistisko klasifikāciju, kā arī groza Padomes Regulu (EEK) Nr. 3037/90 un dažas EK regulas par īpašām statistikas jomām (OV L 393, 30.12.2006., 1. lpp.).

                     (38)

                        Komisijas Deleģētā Regula (ES) 2019/1755 (2019. gada 8. augusts), ar ko groza pielikumus Eiropas Parlamenta un Padomes Regulai (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi. OV L 270, 24.10.2019., 1.–56. lpp.

                     (39)
                  *
                        Datumu ieraksta Parlaments pirms publicēšanas OV.